രണ്ടരവയസുകാരി ഒഴുക്കില്പ്പെട്ടതായി സംശയം മീനങ്ങാടി: പുഴംകുനി ചേവായില് രജിത്ത് കുമാറിന്റെ വീട്ടില് വിരുന്ന് വന്ന രണ്ടര വയസുകാരി ഒഴുക്കില്പ്പെട്ടതായി സംശയം. കല്പ്പറ്റ മാനിവയല് തട്ടാരത്തൊടി ഷിജുവിന്റെ മകള് ശിവപാര്വണയെയാണ് ഇന്നലെ കാലത്ത് പത്തേകാലോടുകൂടി കാണാതായത്. കല്പ്പറ്റ,ബത്തേരി ഫയര്ഫോഴ്സ് യൂണിറ്റുകളും ജീവന് രക്ഷാ പ്രവര്ത്തകരും പൊലീസും നാട്ടുകാരും ഇന്നലെ വൈകുന്നേരം വരെ തെരച്ചില് നടത്തിയെങ്കിലും കണ്ടെത്താനായില്ല. ഷിജുവിന്റെ ഭാര്യാസഹോദരിയുടെ വീടാണ് പുഴംകുനിയിലേത്. ഇവിടെ വിരുന്ന് വന്നതായിരുന്നു. ഇന്നലെ കാലത്ത് കുട്ടിയെ ഇവരുടെ സഹോദരിമാര് സാരിയുടുപ്പിച്ച് അണിയിച്ചെരുക്കുകയായിരുന്നു. അതിനിടെ സഹോദരിമാര് അകത്തേക്ക് പോയി തിരിച്ചുവന്നപ്പോഴെക്കും കുട്ടിയെ കാണാനില്ലായിരുന്നു. ഉടന് പുഴയരുകിലേക്കും റോഡിലേക്കും പോയി നോക്കിയെങ്കിലും കണ്ടെത്താനായില്ല. കുട്ടിക്ക് പുഴയോട് വളരെ ഇഷ്ടമാണ്. സമീപത്ത് ആളില്ലാതിരുന്ന തക്കംനോക്കി പുഴയിലേക്ക് ഇറങ്ങിയതാണോ എന്നാണ് സംശയിക്കുന്നത്. രജിത്തിന്റെ വീട്ടില് നിന്ന് 20 മീറ്റര് മാറിയാണ് മലക്കാട് ഭാഗത്തുകൂടെ ഒഴുകിവരുന്ന പുഴംകുനി പുഴ.കാരാപ്പുഴ ഡാം ഷട്ടറുകള് തുറന്നതിനാല് വെള്ളത്തിന്റെ ഒഴുക്ക് തീവ്രമാണ്. ഷട്ടര് അടച്ച് ഒഴുക്ക് നിയന്ത്രിച്ചാണ് തെരച്ചില് നടത്തിയത്. ഫോട്ടോശിവപാര്വണ